ET Euroopa Liidu Teataja L 208/12

EFTA JÄRELEVALVEAMETI OTSUS

nr 246/06/COL,

6. september 2006,

millega muudetakse Euroopa Majanduspiirkonna lepingu I lisa I peatüki osa 1.2 punktis 39 esitatud kolmandatest riikidest pärit elusloomade ja loomsete toodete veterinaarkontrolliks sobivate Islandi ja Norra piirikontrollipunktide loetelu ja millega tunnistatakse kehtetuks EFTA järelevalveameti 24. mai 2002. aasta otsus 86/02/COL

EFTA JÄRELEVALVEAMET,

VÕTTES ARVESSE Euroopa Majanduspiirkonna lepingut, (1) eelkõige selle artiklit 109 ja protokolli nr 1,

VÕTTES ARVESSE EFTA riikide vahelist järelevalveameti ja kohtu asutamist käsitlevat lepingut, (2) eelkõige selle artikli 5 lõike 2 punkti d ja protokolli nr 1,

VÕTTES ARVESSE EMP lepingu I lisa I peatüki sissejuhatava osa punkti 4 alapunkti B alajaotisi 1 ja 3 ja alajaotise 5 alapunkti b,

VÕTTES ARVESSE EMP lepingu I lisa I peatüki punktis 1.1.4 viidatud õigusakti (nõukogu 18. detsembri 1997. aasta direktiiv 97/78/EÜ, milles sätestatakse kolmandatest riikidest ühendusse toodavate toodete veterinaarkontrolli põhimõtted (3)), mida on muudetud ja kohandatud EMP lepinguga nimetatud lepingu I lisas ja eelkõige selle artikli 6 lõikes 2 viidatud valdkondlike kohandustega,

VÕTTES ARVESSE EMP lepingu I lisa I peatüki punktis 1.1.5 viidatud õigusakti (nõukogu 15. juuli 1991. aasta direktiiv 91/496/EMÜ, milles sätestatakse kolmandatest riikidest ühendusse toodavate toodete veterinaarkontrolli põhimõtted ja millega muudetakse direktiive 89/662/EMÜ, 90/425/EMÜ ja 90/675/EMÜ (4)), mida on muudetud ja kohandatud EMP lepinguga nimetatud lepingu I lisas ja eelkõige selle artikli 6 lõikes 4 viidatud valdkondlike kohandustega,

VÕTTES ARVESSE EMP lepingu I lisa I peatüki punktis 1.2.111 viidatud õigusakti (komisjoni 21. novembri 2001. aasta otsus milles sätestatakse kolmandatest riikidest ühendusse toodavate toodete veterinaarkontrolli eest vastutavate piiripunktide heakskiitmise nõuded, (5) mida on muudetud, ning eelkõige selle artikli 3 lõiget 5,

ARVESTADES, et EFTA järelevalveameti 16. detsembri 1999. aasta otsusega nr 325/99/COL koostati loetelu kolmandatest riikidest pärit toodete ja loomade veterinaarkontrolliks sobivatest Islandi ja Norra piirikontrollipunktidest,

ARVESTADES, et EFTA järelevalveameti 24. mai 2002. aasta otsusega nr 86/02/COL tunnistati kehtetuks EFTA järelevalveameti 16. detsembri 1999. aasta otsus nr 325/99/COL ja kehtestati uus loetelu kolmandatest riikidest pärit toodete ja loomade veterinaarkontrolliks sobivatest Islandi ja Norra piirikontrollipunktidest,

ARVESTADES, et Islandi valitsus on taotlenud Eskifjörðuri, Njarðvíki ja Siglufjörðuri piirikontrollipunktide eemaldamist EMP lepingu I lisa I peatüki osa 1.2 punktis 39 esitatud loetelust,

ARVESTADES, et Norra valitsus on taotlenud Stavangeri ja Trondheimi kontrollipunktide ning Alta ja Leirvika (Hammerfesti piirikontrollipunkti all), Budi (Kristiansundi piirikontrollipunkti all), Dåfjordi ja Lenangeni (Tromsø piirikontrollipunkti all), Svartnesi (Vadsø piirikontrollipunkti all) ja Gangstøvika (Ålesundi piirikontrollipunkti all) kontrollikeskuste eemaldamist EMP lepingu I lisa I peatüki osa 1.2 punktis 39 esitatud loetelust,

ARVESTADES, et EMP lepingu I lisa I peatüki osa 1.2 punktis 39 sisalduva otsuse nr 86/02/COL lisa joonealuses märkuses nr 20 on kirjas „ainult kalajahu (sh kalasööt)”,

ARVESTADES, et joonealuste märkuste numeratsiooni on ajakohastatud ja Islandi ja Norra valitsuse taotlusel sisaldab käesoleva otsuse lisa joonealune märkus nr 16 ainult üldist viidet kalajahule ja kõlab seega järgmiselt: „ainult kalajahu”,

ARVESTADES, et EFTA järelevalveameti otsusega 05/06/COL anti küsimus üle EFTA järelevalveametit abistavale EFTA veterinaarkomiteele,

ARVESTADES, et EFTA järelevalveametit abistavale EFTA veterinaarkomiteele üle antud otsuse eelnõu sisaldas ettepanekuid uue kontrollikeskuse lisamiseks Norras ja lisandusi Norra ja Islandi teatavate piirikontrollipunktide ja kontrollikeskuste liigitamise kohta,

ARVESTADES, et kokkuleppel Euroopa Komisjoniga ja pärast läbirääkimisi EFTA järelevalveametit abistava EFTA veterinaarkomiteega otsustati lõppotsusesse mitte lisada otsuse eelnõus sisaldunud ettepanekuid lisada Norras uus kontrollikeskus ja teha lisandusi Norra ja Islandi teatavate piirikontrollipunktide ja kontrollikeskuste liigitamise kohta, eesmärgiga tagada EMP lepingu I lisa I peatüki sissejuhatava osa punkti 4 alapunkti B alajaotise 3 ja punkti 5 korrektne rakendamine,

ON VASTU VÕTNUD KÄESOLEVA OTSUSE:

1. Islandile ja Norrasse kolmandatest riikidest toodavate elusloomade ja loomsete toodete veterinaarkontrolli korraldavad pädevad riigiasutused üksnes käesoleva otsuse lisas loetletud heakskiidetud piirikontrollipunktides.

2. EFTA järelevalveameti 24. mai 2002. aasta otsus nr 86/02/COL, millega muudetakse EMP lepingu I lisa I peatüki osa 1.2 punktis 39 esitatud kolmandatest riikidest pärit elusloomade ja loomsete toodete veterinaarkontrolliks sobivate Islandi ja Norra piirikontrollipunktide loetelu ja millega tunnistatakse kehtetuks EFTA järelevalveameti 16. detsembri 1999. aasta otsus 325/99/COL, (6) on käesolevaga kehtetuks tunnistatud.

3. Käesolev otsus jõustub 6. septembril 2006.

4. Käesolev otsus on adresseeritud Islandile ja Norrale.

5. Otsus on autentne inglise keeles.

Brüssel, 6. september 2006 EFTA järelevalveameti nimel eesistuja Bjørn T. GRYDELAND kolleegiumi liige Kristján A. STEFÁNSSON

(1) Edaspidi „EMP leping”.

(2) Edaspidi „järelevalve- ja kohtuleping”.

(3) EÜT L 24, 30.1.1998, lk 9.

(4) EÜT L 268, 24.9.1991, lk 56.

(5) EÜT L 306, 23.11.2001, lk 28.

(6) ELT L 69, 13.3.2003, lk 31.